12. klase

3. modulis: Sabiedrības uzplaukums

Tēma: Lokālais un globālais

**1. nodarbība – Par lokālo sabiedrību: mana valsts**

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kas ir patriotisms;
* kādas ir patriota īpašības, tikumi un vērtības;
* ka Latvija ir vienīgā vieta pasaulē, kur latviešu valoda ir valsts valoda un kur tiek atbalstīta latviešu kultūra;
* kur un kā izpaužas patriotisms.

***Skolēnam pilnveidojas morālais ieradums***

* apspriežot patriotiskuma pazīmes – tiek trenēta kritiska spriestspēja un veicināts līdzdalīgums;
* diskutējot par piederības izjūtu Latvijai un meklējot argumentāciju patriotismam – tiek nostiprināta cieņa pret savu dzimteni, Latvijas valsti, latviešu valodu;
* veicot Latvijas pastāvēšanas SVID analīzi – tiek izkopta gudrība, līdzdalīgums, atbildība par savu valsti.

**Lielie jautājumi:**

1. Kādas ir manas attiecības ar manu valsti?
2. Vai man ir svarīgi, ka es dzīvoju tieši Latvijā un kāpēc?
3. Ko nozīmē būt patriotam, kāpēc būt patriotam, kā apvienot patriotismu ar kritisku pieeju valstisku problēmu risināšanai?

***Ziņa skolēnam:***

* Manas attiecības ar valsti nenosaka vien tas, ka es tajā esmu piedzimis – tās ir jāpārdomā un apzināti jāveido.
* Patriotisms var izpausties dažādos veidos, un ir svarīgi cienīt citu cilvēku izvēli attiecībā uz to.

**Atslēgvārdi:** Patriotisms, Latvija, valsts, valoda.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Latvijas valsts, latviešu valoda, kultūra, brīvība | Uzticība, cilvēka dzīves misija, tradīcijas |
| Tikumi | Atbildība, godīgums, solidaritāte, gudrība | Kritiska spriestspēja, pateicīgums, dāsnums |

**Mācību materiāli:**

* *PowerPoint* prezentācija

Mācību aktivitātes

[Šajā nodarbībā skolēniem tiks piedāvāts domāt par to, kas ir mūsdienīgs patriotisms – tāds patriotisms, kas viņiem pašiem šķiet jēgpilns. Nodarbības centrā ir diskusija par Patrīcijas M. Keišas interneta portālā Satori publicēto rakstu par to, kā aizbraukšana studēt uz ārzemēm mainīja viņas iespaidu par Latviju un radīja jaunu piederības sajūtu tai.]

Ierosme. Kas ir patriotisms? (ieteicamais laiks 10 min.)

[2. slaids] Sākot sarunu fonā ir slaids ar jautājumu: Kas ir patriotisms?

Šai aktivitātei ir divi iespējami varianti: A un B.

**[3. slaids] Variants A. Godīgā patriotisma aptauja.**

Šajā uzdevumā svarīgi uzsvērt, lai skolēni atbild uz jautājumiem godīgi pēc savām izjūtām, nevis tā, kā skolotājs vai vecāki vēlētos, lai viņi atbild. (Vislabāk to risināt tiešsaistes platformā *Mentimeter* vai līdzīgā, lai uz ekrāna parādītos atbildes, bet tie, kuri tās sniedz, paliktu anonīmi.)

Jautājumi skolēniem (prezentācija katrs jautājums parādās ar nākamo klikšķi):

1. Vai tev ir svarīgi savā ikdienā runāt latviešu valodā? (Jā/Nē)
2. Vai tu vēlies nākotnē dzīvot Latvijā? (Jā/Nē/Vēl nezinu/Cita (brīvā) atbilde)
3. Kādas ir tavas asociācijas ar vārdu “patriotisms”? (Katrs uzraksta trīs, lai tās veido vārdu mākoni)
4. Kā būtu, ja neviens nebūtu patriotisks? (Katrs uzraksta trīs asociācijas, lai tās veido vārdu mākoni)

Skolotājs ar skolēniem kopīgi apskata un apspriež aptaujas rezultātus. Skolotājs lūdz skolēniem pastāstīt, kāpēc viņiem šķiet vai nešķiet svarīgi runāt latviski, kādi apsvērumi šo jautājumu padara sarežģītu vai neviennozīmīgu. Līdzīgi ar jautājumu par dzīvi Latvijā. Ieteicams uzklausīt skolēnu viedokli ar atvērtu prātu, pat, ja tas šķiet nepieņemams.

Ilgāks laiks veltāms 3. jautājuma asociāciju apspriedei. Piemēram, ja ar patriotismu asociējas “18. novembris", tad skolotājs var uzdot, šādus papildus jautājumus, lai mudinātu skolēnus domāt dziļāk par patriotismu: kā jūs svinat valsts svētkus? Vai var būt patriots, kurš nekā īpaši tos nesvin? Vai tas ir īsts patriots, kurš ir patriots tikai valsts svētkos? Ko nozīmē valsts svētkos notiekošās aktivitātes?

Ejot cauri skolēnu asociācijām šādā veidā, mēģiniet kopīgi izdomāt, kuri skolēnu uzrakstītie aspekti šķiet neatņemami svarīgi, lai cilvēks būtu patriots.

Pēdējo jautājumu apspriežot var sagaidīt atbildes: “Latviju iekarotu kāda cita agresīva kaimiņvalsts. Latvijā pazeminātos dzīves līmenis un dzīves apstākļi. Iespējams Latvija iedzīvotāji vairāk izceļotu uz citām zemēm, rezultātā šeit ienāktu imigranti un mainītu varbūt pat Latvijas nosaukumu, valsts valodu, apsīktu latviešu kultūra vai tā izmainītos atmetot iepriekšējās kultūras tradīcijas, iespējams iznīktu Dziesmu svētki. Līdz ar to mazinātos pasaules kultūru daudzveidība”.

Svarīgi iezīmēt ceļu uz atziņu, ka Latvijas valsts ir vienīgā vieta pasaulē, kur valsts valoda ir latviešu valoda un līdz ar to tā ir garants šīs valodas pastāvēšanai. Valodu daudzveidības nozīmi iespējams salīdzināt ar ekoloģiskās sugu daudzveidības nozīmi bioloģijā. Kultūru un valodu daudzveidība ir cilvēces bagātība.

Var apspriest iemeslus, kāpēc dažkārt latviešu valoda netiek izmantot savstarpējā komunikācijā skolās starpbrīžos skolēnu starpā.

[4. slaids] Variants B. Kāds ir patriots?

Grupās pa trīs, četri, skolēni kopīgi izvēlas no dotā saraksta, kas ir nepieciešamas īpašības Latvijas patriotam.

Vērtīgs pārbaudes jautājums, lai saprastu, vai šī ir svarīga īpašība patriotam, ir pārvērst doto apgalvojumu noliegumā. Piemēram, “dzīvo Latvijā” –> vai patriots var būt cilvēks, kurš nedzīvo Latvijā?

Skolēnus var aicināt pievienot arī citas īpašības, kas viņiem ir svarīgas, bet nav šajā sarakstā.

* Dzīvo Latvijā.
* Nēsā Latvijas karoga lentīti valsts svētku laikā.
* Dzimtā valoda ir latviešu.
* Ikdienā prot tekoši runāt latviski.
* Piedalās vēlēšanās.
* Maksā nodokļus.
* Piedalās Dziesmu un deju svētkos.
* Gatavs aizstāvēt Latviju karā.
* Šķiro atkritumus.
* Ir lasījis Raini un Aspaziju.
* Ir apceļojis Kurzemi, Zemgali, Vidzemi un Latgali.
* Gatavojas dibināt ģimeni, kurā būs bērni, un dzīvot Latvijā.
* ...

Skolotājs var piedāvāt iepazīties ar aptauju par Latvijas iedzīvotāju gatavību aizstāvēt dzimteni karā. Aptaujā 2018. gadā - atbalstīt valsti uzbrukuma gadījumā Latvijā gatavi 55 % iedzīvotāju, bet ar ieročiem rokās - tikai 31 % Sk.: <https://www.lsm.lv/raksts/zinas/latvija/petijums-55-latvijas-iedzivotaju-gatavi-aizstavet-valsti-uzbrukuma-gadijuma.a345740/> Var izmantot arī jaunākus aptauju datus, piemēram, <https://zinas.tv3.lv/latvija/sabiedriba/58-viriesu-butu-gatavi-ar-ierociem-aizstavet-latviju/> vai <https://www.retv.lv/raksts/aptauja-latviju-militara-uzbrukuma-gadijuma-gatavi-aizstavet-vairak-neka-60-iedzivotaju>

Iespējams piedāvāt skolēniem šādu aptauju veikt klasē, visā skolā vai savā ciematā, mājā, tuvākajā vidē.

Apspriežot jautājumu par patriotisma nozīmi valsts pastāvēšanā var ierosināt sarunu par notikumiem Ukrainā. Kādi faktori vieno ukraiņus cīņā pret agresoru iebrukumu? Var piedāvāt izlasīt pedagoga A. Mūrnieka viedokli, kas publicēts vairākos portālos (<https://nra.lv/viedokli/andrejs-murnieks/379042-kapec-ukraina-uzvar.htm?utm_source=neatkariga.nra.lv&utm_medium=site&utm_campaign=nralvLinks&utm_content=redirect> ). Sarunas laikā ieteicams izveidot vērtību sarakstu, kuras visticamāk motivējušas ukraiņus aizstāvēt savu dzimteni ar ieročiem rokās. Tad var apspriest vai šīs vērtības būtu aktuālas arī Latvijā un līdzīgi motivētu Latvijas pilsoņus.

2. aktivitāte. Kāpēc es vispār dzīvoju Latvijā? (ieteicamais laiks 17 min.)

[5. un 6. slaids] Lasīšana un diskusija. Skolēni izlasa interneta žurnālā Satori publicēto Patrīcijas M. Keišas rakstu “Kāpēc es vispār dzīvoju Latvijā?” (1400 vārdu). <https://satori.lv/article/kapec-es-vispar-dzivoju-latvija>

Klase (var skolēnus sadalīt mazākās grupās) diskutē par tekstu, apspriežot šādus jautājumus:

1. “Agrāk es savu dzimteni uztvēru drīzāk kā sakritību un mani ārkārtīgi kaitināja patriotisks patoss.” Kā jūs saprotat ideju, ka dzimtene ir sakritība? Vai jūs tā jūtat savu dzimteni? Vai jūs kādreiz ir kaitinājis deklaratīvs patriotisms? Kāpēc?
2. “Ja tev Latvijā iet labi, tas ir iemesls mēģināt arī ārzemēs. Ja tev Latvijā iet slikti, arī tas ir iemesls mēģināt laimi ārzemēs. Savā ziņā uz mani attiecās abi šie apsvērumi.” Vai uz jums drīzāk attiecas pirmais vai otrais apgalvojums? Kāpēc?
3. Kāpēc autorei šķiet, ka viņas klātbūtne ir vairāk nepieciešama Latvijā nekā ārzemēs? Kāpēc viņa domā, ka Latvijā būtu vieglāk īstenot savas ieceres? Kādā mērā jūs viņai piekrītat?
4. “Es vairs nedomāju, ka varu dzīvot jebkur. Bet es varbūt varētu padzīvot jebkur.” Vai jums šķiet, ka jūs varētu padzīvot jebkur? Bet vai gribētu dzīvot citur patstāvīgi? Kas jums pietrūktu, ja jūs nedzīvotu Latvijā?

Ieteicams uzrakstīt tās svarīgās lietas, kuras visvairāk pietrūktu, apkopot visus viedokļus un izrakstīt to, kas sakrīt visās vai lielā daļā atbilžu.

1. “Manuprāt, savā zemē tu vari dzīvot bez mērķa, bet, ja tu brauc citur, tam jābūt ar mērķi.” Kādā mērā jūs piekrītat šai idejai? Kāpēc? Vai savā zemē iespējams dzīvot bez mērķiem?
2. “Tie nebija tie nieki, par ko man kāds būtu mācījis lepoties. Ne jau Brīvības piemineklis, Gaismas pils vai kas tamlīdzīgs mani interesēja, es fotografēju daudzstāvu māju pagalmā izkārtu veļu un noputējušas zīlēšanas salonu izkārtnes.” Kādi ir nieki, kas jums patīk Latvijā, ko neviens jums nav mācījis kā patriotiskus? Kas jums no tiem varētu pietrūkt, ja jūs nevarētu dzīvot Latvijā?

Ieteicams uzrakstīt tās mazās lietas, kuras visvairāk pietrūktu, apkopot visus viedokļus un izrakstīt to, kas sakrīt visās vai lielā daļā atbilžu.

Beigās ieteicams apkopt abas aptaujas - svarīgās lietas, kas pietrūktu, un mazās lietas, kas pietrūktu, ja nedzīvotu Latvijā. (Arī šādā aptaujā var izmantot *Mentimeter*)

*Papildus informācija skolotājām*: Patriotismu (pēc cilvēka motivācijas aspektiem) var iedalīt 3 virzienos. 1) Pazīmēs balstīts patriotisms (*Trait-Based Patriotism*): mīlestība pret valsti, kas izriet no tās īpašībām, piemēram, dabas skaistuma, mākslas, arhitektūras u.c. 2) Nacionāls patriotisms (*Nationalist Patriotism*): fokuss uz etnisko grupu, kurai cilvēks ir piederīgs. Cilvēks izjūt mīlestību un cieņu pret savu tautu, lepojas ar tās panākumiem un citu tautiešu sasniegumiem. 2) Pilsonisks patriotisms (*Civic Patriotism*): balstās uz republikānisma tradīcijām, kas paredz, ka valsts darbojas kopējam labumam un ka valsts mīlestība, pirmkārt, ir mīlestība pret politiskajām brīvībām un institūcijām, kas tās nodrošina (*Kleingeld,* P. 2000. *Kantian Patriotism*. // *Philosophy & Public Affai*rs, Vol. 29: 313-341. doi:10.1111/j.1088-4963.2000.00313.x pp. 317 – 322). Skat. Arī I. Bērziņas publikācijā “Kas ir pilsoniskais patriotisms?” <https://www.patriotisms.lv/patriotisms/pilsoniskais_patriotisms-8/>

Visi trīs motivācija virzieni var sakrist viena cilvēka apziņā, bet var dominēt kāds viens vai divi aspekti. Katram no virzieniem ir savi riski:

* Pazīmēs balstītais patriotisms var būt nenoturīgāks, jo izriet no bērnības atmiņām, psiholoģiskām izjūtām, kas var mainīties un pārvērsties bezdarbīgā sentimentālismā, nostaļģijā pēc veciem laikiem u.tml.
* Nacionālais patriotisms var degradēt šovinismā, ja mīlestība pret savu tautu un valsti pārvēršas augstprātīgā pārākuma izjūtā, nicinājumā vai naidā pret citām tautām un nācijām.
* Savukārt pilsonisks patriotisms var pārvērsties patērējošā, utilitārā izdevīgumā, kad mīlestība uz valsti atkarīga no kādas grupas tiesību ievērošanas vai cīņas pēc šādas grupas privilēģijām. Ja vairākums lemj citādi, tad šāds patriots var pārstāt cienīt savu valsti, vilties tajā, meklēt laimi citur u.tml. Turklāt mūsdienās, kad daudzās valstīs ir demokrātija un tiek ievērotas cilvēktiesības, nav skaidrs, kāpēc būtu jāturas pie savas valsts, ja citur var dzīvot tikpat republikāniskā iekārtā.

Visnoturīgāk patriotisms acīmredzot var būt tad, ja visi trīs motivācijas virzieni cilvēkam ir aktuāli.

3. aktivitāte. Dzīve Latvijā (ieteicamais laiks 10 min.)

[7. slaids] SVID analīze. Skolēni grupās veic SVID analīzi – izvērtē un pieraksta stiprās puses, vājās puses, iespējas un riskus (draudus) – dzīvojot Latvijā. To veic vai nu virtuāli, piemēram, *Google slides*, kur katrai grupai ir savs slaids, vai arī uz lapām, kuras nodarbības beigās pielīmē klasē pie sienas.

Ieteicams skolēniem meklēt un dalīties ar datiem, kas viņiem šķiet nozīmīgāki, lai pamatotu, piemēram riskus ar demogrāfijas dinamikas datiem u.tml.

Dzīve Latvijā

|  |  |
| --- | --- |
| Stiprās puses | Vājās puses |
| Ieguvumi | Riski |

Ja atliek laiks var diskutēt par veidiem, kā mazināt riskus dzīvošanai Latvijā.

[8. slaids] Aktivitātes nobeigumā var izveidot tabulu, atbildot uz jautājumu: “Kādi tikumi būtu nepieciešami patriotiskam cilvēkam?” Skolēni uzraksta savus viedokļus (Tie var tikt apkopoti ar *Mentimeter*).

Refleksija. (ieteicamais laiks 3 min.)

**[9. slaids]** Refleksijas ierosmei piedāvāts citāts: “Patriotisms ir spēja būt noderīgam savai zemei”! Tas īsi kopā savelk nodarbībā aplūkotos aspektus.

Citāts ņemts no publikācijas “Neatkarības laika paaudze: patriotisms ir spēja būt noderīgam savai zemei”: <https://ir.lv/2018/05/03/neatkaribas-laika-paaudze-patriotisms-ir-speja-noderigam-savai-zemei/>

**[10. slaids]** Skolēni individuāli pieraksta savas atbildes uz jautājumiem (var uz post-it lapiņām, var *Mentimeter*):

* Kādas jaunas domas man ir radušās par patriotismu?
* Kādā ziņā es esmu patriots/-e?

Attēli prezentācijā ņemti no publikācijas “Latvijas simboli, kas raksturo Latviju” (Top. Lietas. LV): <https://toplietas.lv/latvijas-simboli-kas-raksturo-latviju/>